Wakathi afiyeevo aphale aariivo anakhiyoni apale akina,
khoona khuntti khuluyeene ewaazukuleliye apale na anamanozela a kano eettaka okheetisana na anakhiyoni.
Atthu apale paata ya omoona Yinsa,
khwiiya ooshanka khutthirela khunchelisa.
Yinsa khuwoozela yoori:
“Mwinkhetisana niini?”
Mwinyi mmote aari vakatthi wa khuntti etile khujipu yoori:
“Mwaaliimu,
miiyo kootisela mwanaka ariina sheethwani aninkhattazaaye ottakhula.
Wakhula vahali aninsikanaavo,
ontta onkwisela vathi.
Khusala alaza maphovu na owina meeno,
na ojookola.
Kawaavekela anakhiyoni awo yoori amwiikare sheethwani aya oto,
ila yo khuhinkhitiri.”
Aphano Yinsa khujipu yoori:
“Oo,
atthu oohaamini,
mpakha lini kiiyaka vamote na mweeyo?
Mpakha lini kuuvilelakani?
Mwikitiisele shaapu oto.”
Aphano yo khuntiisa.
Wakathi sheethwani amooniyeevo Yinsa,
nasaapiru khuntothela mwaana otule ozoromowa woohusutivo khukwela vathi,
khwaaza ojuupurusha alazaka maphovu.
Yinsa khumuuzela paapa wa mwaana otule yoori:
“Zamwaaza lini epi?”
Papaawe mwaana khujipu yoori:
“Thanku avokoliwe.
Swaafu zawaatta,
sheethwani oto,
ontta onkwisela vamoottho na mmaati yoori amuule.
Ila nkhama onwahi oretta etthu,
noonele huruma onaawuni.”
“Nkhama kinwahi?”
Alupaka Yinsa.
“Zooshi zinwaheya khwa otule ankhupalaaye.”
Nasaapiru paapa wa mwaana otule khunyakula araka:
“Kinkhupali;
okaawuni muuhikhupali mwaka!”
Wakathi Yinsa ooniyeevo yoori khuntti khuluyeene yeetta okusanyeya,
khunsukisa sheethwani araka:
“Sheethwani woohittakhuli na woohisiili,
miiyo kinuuruma yoori onlikhe na ohinrutele theenya.”
Sheethwani khunyakula,
khunsakhinya woohusutivo khusaruwa,
shaapu khwiiya nkhama ntthu woofwa,
khufiyelela atthu akina olupa yoori:
“Afwa.”
Ila Yinsa khunkhola nkhono awe khunlansa,
khweemela.
Paata ya Yinsa orutela owawe,
anakhiyoni awe khumuuzela othetekele yoori:
“Mwaasa aya niini nahaakhitireliyeeyo omwiikara?”
Ye khuwaajipu yoori:
“Jaati yaya eto,
eniikareya khwa lompa na ofuka paasi.”